A Bizottság 479/97/EK rendelete

(1997. március 14.)

a keményszemű kukoricára kivetett behozatali vámok részleges visszatérítéséről

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 923/96/EK bizottsági rendelettel [1] módosított, a gabonafélék piacának közös szervezéséről szóló, 1992. június 30-i 1766/92/EGK tanácsi rendeletre [2] és különösen annak 10. cikke (4) bekezdésére,

mivel a 346/96/EK rendelettel módosított [3], az 1766/92/EGK tanácsi rendelet (az 1995/96. gazdasági évben a gabonaágazatot érintő behozatali vámok) végrehajtási szabályairól szóló, 1995. június 29-i 1502/95/EK bizottsági rendelet [4] a keményszemű kukorica behozatali vámja tekintetében bizonyos körülmények között tonnánként 8 ECU-s átalányadó-csökkentést ír elő;

mivel a GATT XXIV. cikkének 6. pontja szerint egyes harmadik országokkal folytatott tárgyalások eredményeinek elfogadásáról és egyéb kapcsolódó kérdésekről (Argentína) szóló, 1996. szeptember 16-i 96/611/EK tanácsi határozat [5] szerint a keményszemű kukorica vámjának az 1502/95/EK rendelet alapján történő kiszámítását az 1996. január 1-jétől június 30-áig készült behozatali engedélyek esetén módosítani kell úgy, hogy a behozatali vám tekintetében a tonnánkénti 8 ECU-s átalányadó-csökkentés mértékét tonnánként 14 ECU-re növelik;

mivel ezt a nemzetközi kötelezettséget az érintett időszak alatt keményszemű kukoricát importáló piaci szereplők kérésére végrehajtott átalányadó-csökkentés mértéke növelésének biztosításával kell teljesíteni; mivel emiatt szükséges a tagállamokat felhatalmazni arra, hogy visszafizethessék a többlet-vámbefizetéseket azoknak a piaci szereplőknek, akik bizonyítani tudják, hogy részesültek a tonnánkénti 8 ECU-s behozatali vámcsökkentésből az 1996. január 1-jétől június 30-áig terjedő időszakban;

mivel az e rendeletben előírt rendelkezések összhangban vannak a Gabonapiaci Irányítóbizottság véleményével,

ELFOGADTA EZT A RENDELETET:

1. cikk

(1) Annak a Közösségbe irányuló, az 10059000 KN-kód alá tartozó keményszemű kukoricabehozatalnak az esetében, amely az 1502/95/EK rendelet 2. cikkének (5) bekezdése alapján a behozatali vám tekintetében tonnánként 8 ECU-s átalányadó-csökkentésből részesült, és amelynek a behozatali engedély iránti kérelmét az 1996. január 1-jétől június 30-áig terjedő időszakban nyújtották be, a ténylegesen importált mennyiség után fizetett behozatali vámnak és annak a kifizetendő vámnak a különbözete, amit akkor kellene fizetni, ha a behozatali vám tekintetében a tonnánkénti 14 ECU-s átalánydíj-csökkentést alkalmaznák, az importőr vagy annak képviselője kérelemére visszafizetésre kerül.

(2) Az érintett fél kérelmére a behozatali engedélyt kiállító tagállam illetékes hatósága a mellékletben lévő mintával összhangban tanúsítványt állít ki, meghatározva az (1) bekezdésben említett vám részleges visszafizetéséhez szükséges mennyiséget, összhangban a 2454/93/EGK bizottsági rendelet [6] 880. cikkével.

(3) A (2) bekezdésben említett tanúsítvány, valamint az 1502/95/EK rendelet 2. cikke (5) bekezdésének c) pontjában említett, külön végső felhasználással kapcsolatos bizonyíték alapján a visszafizetésre vonatkozó kérelmeket az e rendelkezés hatálybalépésétől számított 30 napon belül be kell nyújtani a vámhivatalnak. A visszafizetési kérelmekhez mellékelni kell a behozatali engedélyeket vagy azok hiteles másolatát, a (2) bekezdésben említett tanúsítványt, valamint az érintett import szabad forgalomba bocsátásához benyújtott vámáru-nyilatkozatot.

2. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1997. március 14-én.

a Bizottság részéről

Franz Fischler

a Bizottság tagja

[1] HL L 126., 1996.5.24., 37. o.

[2] HL L 181., 1992.7.1., 21. o.

[3] HL L 49., 1996.2.28., 5. o.

[4] HL L 147., 1995.6.30., 13. o.

[5] HL L 271., 1996.10.24., 31. o.

[6] HL L 253., 1993.10.11., 1. o.

--------------------------------------------------

MELLÉKLET

Az 1. cikk (2) bekezdésében említett, a vámok visszafizetését igazoló tanúsítvány mintája

+++++ TIFF +++++

--------------------------------------------------